Chyžné

Chyžné je obec na Slovensku v okrese Revúca.

Polohopis 
Obec leží v juhovýchodnej časti Slovenského rudohoria.

Dejiny 
Prvá písomná zmienka o obci je z roku 1427, bola uvedená ako Hyznow.  Obyvateľstvo sa zaoberalo baníctvom, hutníctvom, povozníctvom, sčasti pálením dreveného uhlia a chovom oviec. V roku 1846 zriadil Juraj Heinzelmann na hranici chotára Chyžnianskej Vody zlieváreň, ku ktorej neskôr prikúpil licinsku, nandražskú a rákošskú železorudnú baňu a založil Helzelmannovu železiarsko-banskú spoločnosť, ktorá bola pre obyvateľstvo obce základným zdrojom pracovnej príležitosti až do 1. polovice 20. storočia.

Obyvateľstvo

Národnostné zloženie obyvateľov 
údaje: Sčítanie obyvateľov, domov a bytov v roku 2011

Jazykové zloženie obyvateľov 
údaje: Sčítanie obyvateľov, domov a bytov v roku 2011

Náboženská štruktúra obyvateľstva 
údaje: Sčítanie obyvateľov, domov a bytov v roku 2011

Kultúra a zaujímavosti

Pamiatky 
 Rímskokatolícky kostol Zvestovania Panne Márii, jednoloďová ranogotická stavba s pravouhlým ukončením presbytéria, bez veže, z druhej polovice 13. storočia. Nachádza sa v opevnenom areáli uprostred obce. Stavba je hodnotná vzácnou jednotou gotickej architektúry, pôvodnej freskovej výmaľby s gotickým oltárom. Presbytérium je zaklenuté krížovou rebrovou klenbou, loď má maľovaný kazetový strop z roku 1745. Nachádza sa tu neskorogotický oltár z roku 1508 s ústredným súsoším Zvestovania Panne Márii z dielne Majstra Pavla z Levoče. Presbytérium je pokryté freskami z poslednej štvrtiny 14. storočia, ktoré zobrazujú Zvestovanie Panne Márii, Narodenie Ježiša a Klaňanie sa troch kráľov. Súčasťou zariadenia je aj baroková kazateľnica z prvej polovice 18. storočia so sochami evanjelistov a sochou sv. Michala na rezonančnej strieške. Organ na empore je od Andreasa Zimmera z Levoče z roku 1854. Fasády kostola sú členené segmentovo ukončenými oknami. Portál kostola má gotický lomený oblúk. Pri kostole stojí drevená zvonica z 18. storočia.

 Evanjelický kostol, jednoloďová tolerančná stavba so segmentovo ukončeným presbytériom a predstavanou vežou, z rokov 1785–1786. Veža bola doplnená v roku 1823. Počas protireformácie bol pôvodný gotický kostol evanjelikom odobraný. Interiér je zaklenutý pruskými klenbami. Nachádza sa tu empírový oltár z obdobia okolo roku 1800 s obrazom Premenenie Pána od Jozefa Czauczika. Pred oltárom je kované zábradlie s baníckym znakom z roku 1825. Rokoková krstiteľnica je kovaná zo začiatku 19. storočia. Fasády kostola sú hladké s elipsovo ukončenými oknami. Veža je ukončená korunnou rímsou s terčíkom s hodinai a barokovou helmicou s laternou.

Osobnosti obce

Pôsobili tu 
 Samo Tomášik (* 1813 – † 1887), romantický prozaik, básnik a miestny evanjelický farár rokoch 1833 až 1887.

Referencie

Iné projekty

Externé odkazy 
 Oficiálna stránka obce
 Najkrajší kraj- turistické atrakcie v obci
 Gotická cesta- profil ranogotického kostola
 Apsida.sk- profil ranogotického kostola
 Cirkevný zbor ECAV Chyžné

 
Obce okresu Revúca